《次前韵简衡阳王俊华广文一首》
明代·童冀

八咏楼前婺女城，一年不听早莺声。登楼误喜青山在，览镜羞添白发明。

故国春风频入梦，异乡啼鸟最关情。愁来更忆王文学，何日东归共结盟。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。